“ชัยยศ” แนะเก็บ “แบงก์-เดินเรือ” ชู PSL ดาวเด่น!
“ชัยยศ จิวางกูร” มอง SET รีบาวด์ตามตลาดต่างประเทศ แนะเก็บ 4 หุ้นแบงก์ KBANK-SCB-BBL-KTB พ่วงหุ้นเดินเรือ ชู PSL ดาวเด่น ประเมินแนวต้าน SET กรอบ 1,540-1,550 จุด
“ชัยยศ” แนะสอย 4 หุ้นแบงก์ พ่วงหุ้นเดินเรือ ชู PSL โดดเด่น ประเมินแนวต้าน SET กรอบ 1,540-1,550 จุด
15 มี.ค. 2566

นายชัยยศ จิวางกูร ผู้ช่วยผู้อำนวยการ ฝ่ายวิเคราะห์หลักทรัพย์ บริษัทหลักทรัพย์ กรุงศรี จำกัด (มหาชน) เปิดเผยผ่านรายการ “ข่าวหุ้นเจาะตลาด” วันนี้ (15 มี.ค. 66) ว่า แนวโน้มตลาดหุ้นไทยมีโอกาสรีบาวด์ หลังจากสหรัฐออกมาประกาศเมื่อคืนที่ผ่านมาว่าสามารถควบคุมภาวะทางการเงินได้ จึงส่งผลให้ดัชนีดาวโจนส์ และตลาดหุ้นทางฝั่งยุโรป มีการปรับตัวกลับขึ้นมาเกือบ 2%
ขณะเดียวกันปัจจัยดังกล่าวก็ส่งผลให้ทางตลาดเอเชียได้รับปัจจัยหนุนเพิ่มขึ้นด้วย ประกอบกับตัวเลขดัชนีราคาผู้บริโภค (CPI) มีการชะลอตัวลงมาเช่นเดียวกัน ให้แนวต้าน 1,540-1,550 จุด
สำหรับกลยุทธ์การลงทุนในช่วงสภาวะตลาดรีบาวด์ แนะนำ หุ้นกลุ่มแบงก์ ได้แก่ ธนาคารกสิกรไทย จำกัด (มหาชน) หรือ KBANK ให้แนวต้านที่ระดับราคา 130-135 บาท, บริษัท เอสซีบี เอกซ์ จำกัด (มหาชน) หรือ SCB ให้แนวต้าน 100-103 บาท, ธนาคารกรุงเทพ จำกัด (มหาชน) หรือ BBL ให้แนวต้าน 152-155 บาท และ ธนาคารกรุงไทย จำกัด (มหาชน) หรือ KTB ให้แนวต้าน 16.50-17.00 บาท
นอกจากนั้นยังแนะนำหุ้นกลุ่มขนส่งและโลจิสติกส์ หรือหุ้นเดินเรือ โดยมองหุ้นบริษัท พรีเชียส ชิพปิ้ง จำกัด (มหาชน) หรือ PSL เป็นหุ้นเด่น